Familie gebroke ná moord op ma, baba in LimpopoChantelle Ash en haar babadogtertjie, Tasneem. (Foto: Facebook) Die familie van Chantelle Ash (20) en haar babadogtertjie, Tasneem, is geruk ná die moord op die twee verlede week. “Hulle is gebroke,” het Martinette Lensley, Chantelle se niggie, Woensdag gesê. Klein Tasneem sou die afgelope Sondag nege maande oud geword het. Pleks van ŉ verjaardag vier, word die twee nou Dinsdag saam in Pretoria begrawe. Weens die Covid-19-regulasies sal net die naaste familielede die begrafnis mag bywoon. Lensley sê dit gaan in hierdie stadium glad nie goed met Chantelle se ma, Annie, en broer, Wayne, nie en dat hulle die gebeure moeilik verwerk. Hulle kry egter baie ondersteuning van familie en vriende. Maroela Media het vroeër berig Chantelle en Tasneem se lyke is Donderdag in ŉ kamer van ŉ lodge in Limpopo aangetref. Volgens die polisie was hul hande agter hul rûe vasgebind en aanduidings is dat hulle verwurg is. Die polisie is op soek na hierdie man om hulle met die ondersoek te help. Ma en dogter en ŉ man wat oënskynlik aan hulle bekend was, is Dinsdag omstreeks 19:00 deur iemand in ŉ grys voertuig by die hek van die lodge op die R518 tussen Mokopane en die Marken-pad afgelaai. Hulle het volgens die polisie ŉ kamer vir oornagverblyf gehuur sonder om hul persoonlike besonderhede te verskaf en het die ontvangsklerk verseker dat hulle die volgende oggend sou vertrek. ŉ Skoonmaker het Donderdagoggend op Chantelle en klein Tasneem se liggame afgekom. Van die man saam met hulle was daar geen spoor nie. Die polisie is intussen steeds op soek na die man. Hulle het ŉ foto van hom beskikbaar gestel en mense gevra om met inligting na vore te kom oor waar hy hom moontlik bevind. Kol. Moatshe Ngoepe, polisiewoordvoerder, het Woensdag ook bevestig geen inhegtenisnemings is nog gedoen nie. Vriende en familie van Chantelle en Tasneem het intussen met ŉ geldinsameling begin om vir die begrafnisdiens te help betaal. Annie Ash het in ŉ boodskap op Facebook geskryf haar dogter en kleindogter was albei ŉ ligpunt in die wêreld wat talle mense se lewe geraak het. “Hulle gaan geweldig gemis word.”